**Tisztelt Hölgyem / Uram!**

*Szeretnénk tájékoztatni Önt, hogy a Semmelweis Egyetem Gyógyszerésztudományi Kar szakgyógyszerész-képzésének keretében lehetősége nyílik a gyógyszertári szolgáltatások véleményezésére önkéntes és név nélküli, kérdőíves adatfelvétel formájában, amelynek célja, hogy minél inkább az Ön érdekeit szolgáló, minőségi tájékoztatási formák alakuljanak ki a közforgalmú gyógyszertárakban.*

*Mielőtt eldöntené, hogy szeretne-e részt venni ezen véleménykutató, kérdőíves felmérésünkben itt a gyógyszertárunkban, fontos, hogy megfelelő tájékoztatásban részesüljön a programmal kapcsolatosan. Kérjük, figyelmesen olvassa el az alábbi információkat!*

*Köszönjük együttműködését!*

**Mi a kérdőív megválaszolásának a célja?**

Jelen felmérés célja, hogy az Ön válaszainak segítségével minél érhetőbb és közvetlenebb kommunikációs formák alakuljanak ki a közforgalmú gyógyszertárakban ezzel segítve a betegek gyógyszeres terápiájának hatékonyságát és biztonságosságát.

**Kötelező részt vennem a felmérésben?**

Természetesen nem kötelező válaszolnia kérdéseinkre. Válaszait csak az Ön hozzájárulásával és beleegyezésével rögzítjük a gyógyszertárunkban. Ha nem szeretne részt venni a felmérésben, akkor azt jelezze kollégáinknak! Ha úgy dönt, hogy segít nekünk válaszaival, akkor kérjük, írja alá az adatkezelésről, adatfelhasználásról és adattovábbításról szóló beleegyezési nyilatkozatot és a jelen tájékoztatásról szóló nyilatkozatot!

**Miért nekem ajánlották fel ezt a lehetőséget?**

A felmérésben bárki részt vehet, aki elmúlt 18 éves, önkéntesen vállalkozott a részvételre és a gyógyszertárunkban legalább egy receptköteles gyógyszert kiváltott.

**Mit kell nekem tenni a felmérés során?**

Csupán meg kell válaszolnia a mellékelt kérdőív kérdéseit, ezt teheti önállóan, vagy a válaszok rögzítésében kérheti kollégáink segítségét is. A kérdőív kitöltése és megválaszolása kb. 10 percet vesz igénybe.

**Mik a lehetséges hátrányai vagy kockázatai ennek a felmérésnek?**

Semmilyen kockázatnak vagy veszélynek nem teszi ki magát a részvételével.

**Mik a lehetséges előnyök?**

Válaszai segítségével érthetőbb és közvetlenebb kommunikációs módszereket tudunk kidolgozni gyógyszertárunkban, hogy Ön is minőségi szolgáltatásban részesüljön a gyógyszereivel kapcsolatos tájékoztatás során. Így, amennyiben kérdése támad gyógyszereivel kapcsolatban, bátran fordulhat gyógyszertárunk munkatársaihoz.

**Bizalmasan kezelik majd a személyes, illetve egészségügyi adataimat?**

Minden információt és adatot szigorúan bizalmasan kezelünk a gyógyszertárban. A jelen kérdőíves felmérésben nem kérünk érzékeny egészségügyi adatokat és személyes adatokat, csupán az Ön véleményére vagyunk kíváncsiak, amelyet kutatási céllal az Egyetemi Gyógyszertár Gyógyszerügyi Szervezési Intézet munkatársinak részére továbbítunk elektronikus úton, az adatkezelés szabályait betartva (név nélkül, azonosításra alkalmas elemek nélkül stb.).

*Köszönjük az Ön együttműködését!*

*A(z) …………………………….. gyógyszertár és a Semmelweis Egyetem, Egyetemi Gyógyszertár Gyógyszerügyi Szervezési Intézet munkatársai*